text: Horsens-sejler dyster om OL-medalje tirsdag aften
  16 august 2016 kl. 04.37
  Anne-Marie Rindom skulle have sejlet medalrace mandag i Laser Radial. Sejladsen blev først udsat på ubestemt tid. Nu ligger tidspunktet fast.
  Horsens Sejlklub, som Anne-Marie Rindom sejler for, sad klar mandag aften til at følge dysten om medaljer. Først var der ikke vind nok, men så blæste det så kraftigt op, så det blev vurderet, at der var for kraftig vind.
  Nu er der fastsat nyt tidspunkt. Medal Race i kvindernes Laser Radial bliver sejlet tirsdag aften klokken 18.00 dansk tid. Det oplyser Horsenssejleren på sin Facebookside.
  Inden finalen tirsdag ligner den 25-årige sejler et godt bud på Danmarks niende OL-medalje. Efter syv sejladser ligger hun på en samlet 2. plads.
  
  
  